Struer: Struer Kommune støtter bokseren Dina Thorslund, som skal forsvare sit VM-bælte i Struer Energi Park den 19. januar, med et sponsorat på 55.000 kroner om året i både 2019 og 2020.
Beslutningen blev godkendt af det samlede byråd under den lukkede del af byrådsmødet tirsdag aften.
- Vi var helt enige om, at det giver god mening at støtte Dina Thorslund og at anerkende den omtale, hun er med til at udbrede om Struer Kommune med sine præstationer i ringen, fortæller borgmester Niels Viggo Lynghøj (S).